b'\n_START_ARTICLE_\nYves Rocher\n_START_SECTION_\nVia\xc8\x9ba\n_START_PARAGRAPH_\nYves Rocher s-a n\xc4\x83scut \xc3\xaen 7 aprilie 1930 \xc3\xaen La Gacilly, Morbihan, un or\xc4\x83\xc8\x99el din Bretania, \xc3\xaen vestul Fran\xc8\x9bei. Dup\xc4\x83 moartea tat\xc4\x83lui, a ajutat-o pe mama sa \xc3\xaen derularea unei afaceri de textile. \xc3\x8entre 1962 \xc8\x99i 2008, Yves Rocher a fost primarul ora\xc8\x99ului s\xc4\x83u natal. A fondat marca de cosmetice care \xc3\xaei poart\xc4\x83 numele, \xc3\xaen 1959. El \xc8\x99i-a bazat afacerea, pe de o parte, pe alegerea extractelor din plante refuz\xc3\xa2nd orice produs sintetic, iar pe de alt\xc4\x83 parte promov\xc3\xa2nd v\xc3\xa2nz\xc4\x83rile la distan\xc8\x9b\xc4\x83.\n_START_SECTION_\nCariera\n_START_PARAGRAPH_\nProdusele naturale \xc8\x99i v\xc3\xa2nzarea prin coresponden\xc8\x9b\xc4\x83 au fost pilonii companiei de cosmetice fondat\xc4\x83 de Yves Rocher \xc3\xaen 1958.  Primele produse create de Yves Rocher au fost f\xc4\x83cute \xc3\xaen laboratorul pe care \xc3\xael avea \xc3\xaen podul casei sale, din plantele din gradina sa. Scopul acesteia era de a facilita accesul la produsele de frumuse\xc8\x9be. Compania s-a dezvoltat rapid, iar trei ani mai t\xc3\xa2rziu a deschis primul magazin. Yves Rocher s-a  retras din companie \xc3\xaen 1992, \xc3\xaen favoarea  fiului s\xc4\x83u Didier. A revenit la conducerea companiei dup\xc4\x83 moartea acestuia \xc3\xaen 1994. Bris, nepotul s\xc4\x83u, a fost numit vicepre\xc8\x99edinte \xc3\xaen 2007 prelu\xc3\xa2nd compania \xc3\xaen totalitate dup\xc4\x83 moartea lui Yves Rocher \xc3\xaen 2009. Valoarea estimat\xc4\x83 a companiei a fost de dou\xc4\x83 miliarde de euro \xc3\xaen 2007 cu 15.000 de angaja\xc8\x9bi.\n_START_SECTION_\nActivitatea civic\xc4\x83\n_START_PARAGRAPH_\nYves Rocher a fost la fel activ \xc8\x99i \xc3\xaen sfera civic\xc4\x83 din sudul regiunii Bretania. El a fost primarul din La Gacilly \xc3\xaentre anii 1962-2008, iar \xc3\xaen 1982 este ales \xc3\xaen Consiliul General din Morbihan. \xc3\x8en 1992 devine membru al Consiliului Regional din Bretania._NEWLINE_Compania sa a avut un rol esen\xc8\x9bial \xc3\xaen dezvoltarea economic\xc4\x83 a zonei din jurul La Gacilly, cu fabrici, laboratoare de dezvoltare \xc8\x99i o gr\xc4\x83din\xc4\x83 botanic\xc4\x83. Rocher a fost criticat uneori de unii concitadini \xc8\x99i oameni din zon\xc4\x83. I se repro\xc8\x99a c\xc4\x83 este \xc3\xaen acela\xc8\x99i timp at\xc3\xa2t principalul s\xc4\x83u angajator c\xc3\xa2t \xc8\x99i propriul s\xc4\x83u reprezentant politic.\n_START_SECTION_\nDistinc\xc8\x9bii\n_START_PARAGRAPH_\nYves Rocher a devenit ofi\xc8\x9ber al L\xc3\xa9gion d\'honneur \xc3\xaen 1992 \xc8\x99i comandant al aceleia\xc8\x99i legiuni \xc3\xaen aprilie 2007. El a fost, de asemenea, membru al Ordinului Herminei . \xc3\x8en misiunea sa de fondator al companiei, Yves Rocher s-a declarat \xc3\xaempotriva test\xc4\x83rii produselor pe animale, coment\xc3\xa2nd astfel: "Dac\xc4\x83 e\xc8\x99ti nevoit s\xc4\x83-\xc8\x9bi testezi produsele pe animale, \xc3\xaenseamn\xc4\x83 c\xc4\x83 nu ai idee ce faci."\n_START_SECTION_\nMoartea\n_START_PARAGRAPH_\nYves Rocher a murit \xc3\xaen spitalul "Lariboisi\xc3\xa8re" din Paris la 26 decembrie 2009, dup\xc4\x83 ce a suferit un accident vascular cerebral. El a fost \xc3\xaenmorm\xc3\xa2ntat \xc3\xaen La Gacilly la 30 decembrie 2009, \xc3\xaen prezen\xc8\x9ba a 5000 de oameni.'